প্রস্তাব ছিল মুখ্যমন্ত্রী মমতা বন্দ্যোপাধ্যায়ের। তা লুফে নিয়েছেন দমদমের বিধায়ক তথা মন্ত্রী ব্রাত্য বসু। যার প্রেক্ষিতে গোরাবাজার সংলগ্ন ধোপা পুকুরে লেজার প্রযুক্তিকে কাজে লাগিয়ে ‘বই ফোয়ারা’ তৈরির পরিকল্পনা করেছে দমদম পুরসভা। ইতিমধ্যে দরপত্র আহ্বানের কাজ শেষ। প্রস্তাবিত প্রকল্পে পুর ও নগরোন্নয়ন দফতরের পদ্ধতিগত অনুমোদনও মিলেছে।
ধোপা পুকুরে এখন একটি ফোয়ারা রয়েছে। তবে প্রস্তাবিত ফোয়ারাটি একেবারে অভিনব। পুরকর্মীদের একাংশের দাবি, প্রকল্পের কাজ শেষ হলে ধোপা পুকুরের চেহারা বদলে যাবে। পুরসভা সূত্রের খবর, ৪০ মিনিটের ‘শো’এ মণীষীদের ছবির পাশাপাশি তাঁদের রচনার নির্বাচিত অংশ ফোয়ারার ‘অ্যাকোয়া স্ক্রিনে’ ভেসে উঠবে। প্রাথমিকভাবে, ৪০ মিনিটের শো’য়ে একের পর এক ছ’টি বিষয়ে কাজ করার কথা দরপত্রে বলা হয়েছে। তা দেখার জন্য পুকুরের দু’ধারে থাকবে দর্শকাসন।
গত বছর শ্রীভূমির পুজোর উদ্বোধনে এসে এ ধরনের একটি ফোয়ারা তৈরির জন্য ব্রাত্যকে বলেছিলেন মুখ্যমন্ত্রী। এরপর মন্ত্রীর নির্দেশে মুখ্যমন্ত্রীর ভাবনাকে বাস্তবায়িত করতে সক্রিয় হন পুরপ্রধান হরেন্দ্র সিংহ। বুধবার ব্রাত্য বলেন, ‘‘মুখ্যমন্ত্রীর নান্দনিক পরিকল্পনা আমি রূপায়ণ করব। এটা নানা ধরনের বইয়ের ফোয়ারা হবে। মনীষীদের ছবিও থাকবে।’’
এ তো গেল ফোয়ারার কথা। পুকুর সংলগ্ন উদ্যানের পরিকাঠামো সংস্কারের কাজেও হাত দিয়েছে পুরসভা। পুরসভা সূত্রের খবর, উদ্যানের পরিকাঠামো এবং ফোয়ারা মিলিয়ে অমরুত প্রকল্প থেকে প্রায় ৫০ লক্ষ টাকা পাওয়া যাবে। পাশাপাশি, সাংসদ-বিধায়কের উন্নয়ন তহবিল থেকেও অর্থ পাওয়ার ব্যাপারে আশাবাদী পুর কর্তৃপক্ষ। এরপরও প্রকল্পের রূপায়ণে অর্থাভাব দেখা দিলে পুর তহবিল থেকে বাকি টাকা দেওয়া হবে বলে জানিয়েছেন পুরপ্রধান। তাঁর কথায়, ‘‘শুধু ফোয়ারা তৈরি করতেই এক কোটি টাকা খরচ হবে। এরপর উদ্যানে একটি জিম তৈরির কথা ভাবছি। সবমিলিয়ে খরচ হতে পারে দু’কোটি টাকা। পুর তহবিল থেকে টাকা দিতে হলেও রাজি। এটা আমরা করবই।’’